
1. Situaţia din Macedonia 

 

“Proclamarea stării de război în Republica Macedonia de către guvernul de la Skopje nu este o măsură pe care Uniunea Europeană s-o dorească în acest moment”, a declarat, la 6 mai a.c., la Stockholm, secretarul de stat în Ministerul suedez de Externe, Hans Dahlgren. Miniştrii de externe ai “Celor 15” cheamă guvernul macedonean “să se abţină de la punerea în practică a aceastei măsuri”, a subliniat oficialul UE. 

Şefii diplomaţiilor din statele membre ale UE au adresat un mesaj în acest sens autorităţilor macedonene, iar Înaltul reprezentant al UE pentru politică externă şi securitate comună, Javier Solana, şi secretarul general al NATO, George Robertson au întreprins o vizită la Skopje. 

Premierul macedonean, Liubceo Gheorghievski, declarase, la 5 mai a.c. că, în situaţia în care statul se confruntă cu insurgenţa rebelilor de etnie albaneză, în următoarele zile vor avea loc consultări între guvern şi principalele partide din ţară în vederea instituirii stării de război în Macedonia. “Nu am fixat o dată precisă, dar acest lucru se poate întâmpla pe 7 sau pe 9 mai”, a afirmat acesta. 

*

Ministrul macedonean de externe, Srdjan Kerim, a lansat un apel ţărilor occidentale să adopte măsuri eficiente în vederea sprijinirii Republicii Macedonia în rezolvarea problemei gherilelor albaneze care acţionează în nordul ţării, într-un mesaj adresat, la 6 mai, omologului său suedez, Anna Lindh, cu ocazia reuniunii miniştrilor de externe din Uniunea Europeană, care s-a desfăşurat în Suedia. 

Activităţile separatiştilor albanezi, “care deţin ostatici din mai multe localităţi din nordul ţării, reprezintă un semnal clar pentru comunitatea internaţională de a sprijini Macedonia în rezolvarea acestei crize”, se arată în mesaj. “Violenţa care a izbucnit în ultimele luni în Macedonia este un fenomen nou în lupta politică”, a adăugat şeful diplomaţiei macedonene. În opinia sa, “tolerarea acestui fenomen ar constitui un precedent periculos pentru securitatea Macedoniei şi a întregii regiuni, apropierea dintre ţările din Balcani şi UE riscând, de asemenea, să fie pusă sub semnul întrebării”.

*

Partidul aflat la putere în Bulgaria, Uniunea Forţelor Democratice (UFD), a evocat “pericolul unui război civil în Macedonia”, într-o declaraţie adoptată în cadrul conferinţei sale naţionale desfăşurate la Sofia la 6 mai a.c. 

“Criza din Macedonia se află într-o nouă fază care comportă pericolul unui război civil şi care ameninţă pacea în sud-estul Europei”, se arată în declaraţia menţionată. 

UFD face un apel la UE şi NATO să garanteze stabilitatea în regiune şi, totodată, solicită ţărilor din regiune să adopte o poziţie “coordonată şi imparţială” faţă de noua etapă a crizei din Macedonia. 

Premierul bulgar, Ivan Kostov, a declarat în cadrul conferinţei că “riscurile concrete pentru Bulgaria sunt legate de afluxul de refugiaţi din Macedonia şi de trecerea clandestină a frontierei de către persoane înarmate”. 

Purtătorul de cuvânt al Ministerului bulgar de Externe, Radko Vlakov, a declarat, în aceeaşi zi, “că statul bulgar nu dispune de informaţii privind o eventuală participare a cetăţenilor bulgari în conflictul din Republica Macedonia”. Această precizare survine ca urmare a afirmaţiei unuia dintre şefii gherilei albaneze din regiunea Kumanovo (nordul Macedoniei), comandantul Hoxha, potrivit căreia printre prizonerii reţinuţi de separatiştii albanezi se numără şi un mercenar bulgar.

 

2. Vizita Papei Ioan Paul al II-lea în Grecia şi Siria 

 

Papa Ioan Paul al II-lea şi şeful Bisericii Ortodoxe a Greciei, Patriarhul Christodoulos, au avut o lungă întrevedere considerată a avea o semnificaţie istorică, la 4 mai a.c., în prima zi a celei de-a 93-a călătorii internaţionale a Papei. Cei doi au participat pe colina Areopagului din Atena la o ceremonie în memoria Apostolului Pavel. 

“Ceea ce este important este dimensiunea istorică a întâlnirii dintre cele două biserici care nu au mai avut legături în ultimele zece secole”, a subliniat purtătorul de cuvânt al Vaticanului, Joaquin Navarro-Valls. 

Colina Areopagului a constituit punctul cel mai important al pelerinajului Papei pe urmele Sfântului Pavel, care a predicat aici în anul 50 dH. Suveranul Pontif a sosit pe colina Areopagului însoţit de Patriarhul Bisericii Ortodoxe a Greciei, Christodoulos, şi de nunţiul papal, Paul Tabet. Cei doi Înalţi Prelaţi au asistat apoi la citirea, în limbile greacă şi engleză, a unei declaraţii comune, în şase puncte, care condamnă violenţa, prozelitismul şi fanatismul şi care face referire la originile şi viitorul creştinilor din Europa.

Patriarhul Bisericii Ortodoxe a Greciei, Christodoulos, a amintit, în prezenţa Papei Ioan Paul al II-lea, de diferendele care “au înveninat în ultimii 1000 de ani” relaţiile dintre ortodocşi şi catolici, exprimându-şi însă speranţa că acestea “se vor atenua”. 

“Este prima dată în istorie când un Papă de la Roma vizitează Atena. Mă bucură această vizită, însă bucuria mea este întristată de motivele separării noastre”, a afirmat Înaltul Prelat grec. Patriarhul Christodoulos a amintit de “distrugerile” provocate de cruciaţi Constantinopolului în 1204, dar şi de “activitatea negativă a uniaţilor” (biserică orientală care acceptă dogmele catolicismului şi recunoaşte autoritatea Papei, păstrându-şi însă ritualurile şi organizarea). 

Patriarhul grec a reproşat Suveranului Pontif că nu a adresat nici “un cuvânt de simpatie” faţă de ciprioţi, “în pofida faptului că insula apostolică a Ciprului suferă de un sfert de secol din cauza unei diviziuni barbare”. Ca urmare a intervenţiei trupelor turce în Cipru în 1974, insula a fost divizată între comunitatea ciprioţilor greci (la sud) şi cea a ciprioţilor turci (la nord), aceştia din urmă proclamând în 1983 Republica Turcă a Ciprului de Nord (RTCN), recunoscută doar de Turcia.

În încheierea alocuţiunii sale, şeful Sfântului Sinod grec şi-a exprimat, totuşi, speranţa că vizita Papei Ioan Paul al II-lea în Grecia “va reprezenta începutul unei evoluţii pozitive în ceea ce priveşte chestiunea unităţii tuturor creştinilor, întru gloria lui Dumnezeu”. 

*

În cadrul întâlnirii avute cu preşedintele Greciei, Costis Stephanopoulos, acesta şi-a exprimat încrederea, în faţa Papei Ioan Paul al II-lea, în crearea unui “climat de toleranţă şi înţelegere”, dezavuând, implicit, Biserica Ortodoxă a Greciei, care manifestă o atitudine antipapală. “Obiectivul nostru comun este acela de a crea un climat de toleranţă şi de înţelegere, tratând toate problemele care preocupă creştinătatea printr-un dialog fructuos, precum şi de a dezvolta cele mai bune relaţii cu putinţă cu celelalte religii şi culturi”, a declarat Costis Stephanopoulos. “Fie ca spiritul de iubire şi de înţelegere creştină să călăuzească eforturile pe care le întreprind cele două Biserici”, a mai spus preşedintele Greciei. (Biserica Ortodoxă a Greciei este autocefală şi nu se află sub jurisdicţia Partiarhatului ecumenic al Constantinopolului). Şeful statului grec şi-a exprimat dorinţa ca vizita Papei Ioan-Paul al II-lea şi continuarea pelerinajului său pe urmele Sfântului Pavel “să contribuie la dezvoltarea climatului de înţelegere, de cooperare şi de încredere de care are atîta nevoie epoca noastră”.

*

Cu prilejul vizitei efectuate în Siria, Papa Ioan Paul al II-lea, a oficiat, la Damasc o mesă, prilej cu care a adresat un apel popoarelor din Orientul Mijlociu, chemându-le la pace şi toleranţă. Suveranul Pontif a pledat pentru împăcare între lumea musulmană şi cea creştină, îndemnându-le să depăşească disensiunile care le mai despart pentru o apropiere mai strânsă. 

“Pe acest pământ sfânt, creştinii, musulmanii şi evreii sunt chemaţi să lucreze împreună cu încredere şi curaj pentru a grăbi venirea zilei în care drepturile legitime ale fiecărui popor să fie respectate şi ca oamenii să trăiască în pace şi linişte”, a spus Papa Ioan Paul al II-lea. 

La Liturghia pe care Papa Ioan Paul al II-lea a oficiat-o pe stadionul Abasi din Damasc au particpat peste 50.000 de persoane din Siria şi din ţările vecine, în special din Liban. La procesiune au asistat patriarhii tuturor comunităţilor, cu excepţia cardinalului maronit libanez Nasrallah Sfeir, aflat în relaţii tensionate cu autorităţile siriene din cauza prezenţei militare a Siriei în Liban. 

Alocuţiunea Papei a putut fi auzită, prin gigantice telemonitoare, de sute de mii de locuitori ai oraşului Damasc, “locul de covergenţă al tuturor religiilor, de unde s-au răspândit ulterior în toată lumea”. 

Suveranul Pontif s-a recules în faţa moaştelor sfântului Ioan Botezătorul, aflate la moscheea Omeiazilor, în centrul Damascului, devenind, astfel, primul papă care intră într-o moschee. În curtea moscheei, Papa Ioan Paul al II-lea a participat, alături de muftiul Siriei şi de ministrul sirian pe probleme religioase, Mohammad Zyada, la o ceremonie care a început prin recitarea unor versete din Coran. Într-un discurs rostit cu această ocazie, Suveranul Pontif a făcut apel la iertare reciprocă pentru toate ofensele pe care şi le-au adus creştinii şi musulmanii de-a lungul timpului.

“Doresc foarte mult ca responsabilii religioşi musulmani şi creştini să reprezinte cele două importante comunităţi religioase ale noastre ca fiind două comunităţi angajate într-un dialog respectuos şi niciodată ca pe nişte comunităţi aflate în conflict”, a spus Suveranul Pontif. “Este foarte important să-i învăţăm pe tineri calea respectului şi înţelegerii, pentru ca ei să nu fie tentaţi să se folosească prost de religie, pentru a promova sau justifica ura şi violenţa”, a adăugat Ioan Paul al II-lea. El a cerut, de asemenea, creştinilor şi musulmanilor să se ierte reciproc. “De fiecare dată cînd musulmanii şi creştinii sînt ofensaţi unii de către ceilalţi, avem nevoie să căutăm iertarea care vine de la Atotputernic şi să ne oferim reciproc această iertare”, a spus Papa. 

Papa Ioan Paul al II lea a lansat cu prilejul vizitei la Damasc, un apel pentru încheierea unei “păci adevărate” în Orientul Mijlociu, pledând, totodată, pentru adoptarea unei “atitudini noi, de înţelegere şi respect reciproc între cele două popoare”. 

În faţa preşedintelui sirian Baschar al-Assad, a unor înalţi oficiali sirieni şi a unor înalţi prelaţi - creştini şi musulmani - Papa a reafirmat că “a venit timpul ca lumea să se reîntoarcă la principiile egalităţii internaţionale: încetarea ocupaţiilor teritoriale, respectarea drepturilor omului, respectarea rezoluţiilor ONU şi a Convenţiilor de la Geneva”. 

Referindu-se la situaţia din Orientul Mijlociu, Suveranul Pontif a ţinut să sublinieze că toate păturile sociale din rândul celor două popoare trebuie să respecte şi să promoveze principiile convieţuirii paşnice.

Pelerinajul Papei pe urmele Sfîntului Pavel a îmbrăcat în mod clar, în etapa sa siriană, un aspect politic, o dată cu virulentul atac împotriva Israelului lansat de preşedintele sirian, Bashar al-Assad. Preşedintele Siriei a afirmat că Israelul vrea să “asasineze toate principiile tuturor religiilor, în acelaşi fel în care evreii l-au trădat pe Isus şi au încercat să-l ucidă pe profetul Mahomed”. 

 

3. Discuţii privind extinderea Uniunii Europene 

 

Ministrul austriac al Afacerilor Externe, Benita Ferrero-Waldner, a apreciat, la 3 mai a.c. la Oslo, că primul val al extinderii Uniunii Europene către ţările din Europa de Est va interveni, probabil, în 2004. “Prezic 2004 ca fiind anul în care primul grup de ţări candidate va putea intra în Uniune”, a declarat doamna Ferrero-Waldner. 

La fel ca Germania, care se teme de un aflux al forţei de muncă venite dinspre Est, Austria pledează pentru o perioadă de tranziţie de şapte ani, după care cetăţenii viitoarelor state membre să poată circula liber în cadrul Uniunii. “Suntem înconjuraţi de patru ţări candidate, iar Polonia, Bulgaria şi România nu sunt departe. Situaţia noastră este foarte diferită de cea a Spaniei sau Portugaliei”, a explicat ministrul austriac. 

Comisia Europeană a declarat că este gata să-i primească pe candidaţii cel mai bine pregătiţi începând cu anul 2003. 

*

La rândul său, Spania doreşte ca toate problemele importante legate de extinderea spre est a Uniunii Europene să fie soluţionate “la nivel global”, a declarat ministrul spaniol de externe, Josep Pique. 

Precizând că autorităţile spaniole sunt favorabile extinderii UE, şeful diplomaţiei spaniole a subliniat importanţa pe care ţara sa o acordă problemei ajutoarelor regionale, în contextul temerilor conform cărora apariţia în UE a unor noi membri, mai săraci, ar duce la o reîmpărţire a acestor ajutoare. 

“Spania continuă să fie solidară cu ţările candidate şi de aceea apără politica regională”, a afirmat Josep Pique, care a amintit că Spania nu este de acord cu propunerea ca, după extinderea UE, să se limiteze libera circulaţie a forţei de muncă.

*

Chestiunile legate de extinderea Uniunii Europene, situaţia din Orientul Mijlociu şi Balcani au fost principalele teme abordate de miniştrii de Externe europeni în cadrul unei reuniuni neoficiale semestriale, care a avut loc în perioada 5-6 mai a.c. la Nyköping, în Suedia. 

Miniştrii UE au audiat, de asemenea, raportul privind vizita făcută în peninsula Coreea, în cursul acestei săptămâni, de o delegaţie europeană condusă de premierul suedez, Goran Persson. 

Preşedinţia suedeză a UE intenţionează să înceapă o dezbatere asupra propunerii privind libera circulaţie a persoanelor în viitoarea Uniune Europeană extinsă, un subiect care preocupă în principal Germania. Acest proiect, prezentat în luna aprilie de Comisia Europeană, urmează să fie examinat oficial în cadrul viitorului Consiliu al miniştrilor de Externe, care va avea loc la jumătatea lunii mai. El prevede o perioadă de tranziţie variabilă, care nu va putea depăşi şapte ani, pentru libera circulaţie a forţei de muncă provenind din Europa Centrală, după aderarea acestor ţări la UE. 

Discuţiile de la Nyköping au cuprins şi alte aspecte legate de extindere: Spania a lansat dezbaterea asupra memorandum-ului în care subliniază importanţa pe care o acordă capitolului privind politica regională, apreciind că este vorba de unul dintre pilonii construcţiei europene. Spania, care a beneficiat de importante ajutoare europene pentru dezvoltarea regiunilor sărace, se teme de efectul pe care l-ar putea avea extinderea asupra nivelului finanţării pe care o primeşte şi consideră că a venit momentul să deschidă această discuţie. 

Potrivit unor surse diplomatice europene, se apreciază că un sprijin de principiu faţă de preocupările spaniole ar crea un “climat mai bun” pentru dezbaterea asupra liberei circulaţii a forţei de muncă, chiar dacă cele două dosare nu sunt legate oficial între ele. Unii responsabili cred că o negociere asupra acestui punct este pe cale de a începe între germani şi spanioli, în primul rând. 

“Cei 15” au intrat astfel într-o nouă fază a discuţiilor privind extinderea, dosarele cele mai delicate urmând să fie abordate cu ţările candidate. 

La încheierea dezbaterilor cu caracter neoficial de la Nyköping, preşedinţia suedeză a UE s-a declarat hotărâtă să ajungă la “o soluţie echilibrată şi reciproc satisfăcătoare” în privinţa acestui “capitol-cheie” al liberei-circulaţii a forţei de muncă, până la viitoarea întâlnire ministerială de la jumătatea lunii mai. 

Preşedintele Comisiei Europene, Romano Prodi, a arătat la rândul său că există o “convergenţă a opiniei neoficiale a miniştrilor” în privinţa unei propuneri avansate de Comisia Europeană. 

Suedia a amintit că îşi menţine hotărîrea de a “lucra capitol cu capitol”, după cum era prevăzut, în procesul negocierilor privind extinderea. Responsabilii suedezi au afirmat că această chestiune beneficiază de un “larg acord” al “Celor 15” şi că nu se pune problema ca diferitele dosare aflate în discuţie să fie legate oficial. Preşedinţia suedeză a subliniat însă că, în negocierile de aderare, nimic nu este definitiv atât timp cât capitolele nu s-au încheiat. “Trebuie deci să avem o vedere de ansamblu şi să luăm în considerare echilibrul general înainte de a închide toate capitolele”, a rezumat un responsabil suedez. Preşedinţia suedeză a mai afirmat că summit-ul de la Göteborg trebuie să reprezinte ocazia de a se adresa “un semnal foarte puternic al angajamentului şi hotărîrii UE de a duce la bun sfârşit extinderea”. Şi pentru a da un prim semn, aceasta a convocat la Nyköping ţările candidate, pentru a discuta despre viitorul Uniunii Europene. 

Şeful diplomaţiei franceze, Hubert Védrine, s-a declarat mulţumit de metoda adoptată. Discuţiile arată că “negocierile au avansat” şi că “suntem în mijlocul subiectelor”, a spus acesta. 

Pe ordinea de zi a reuniunii de la Nyköping s-a mai aflat dosarul privind Orientul Mijlociu. Mai mulţi responsabili europeni, în special şeful diplomaţiei belgiene, Louis Michel, şi omologul său francez, Hubert Védrine, au făcut vizite în regiune, afirmând aspiraţia UE de a juca un rol mai important în procesul de pace israeliano-palestinian. Înaltul reprezentant pentru politică externă al UE, Javier Solana, care a revenit de curând dintr-un turneu în regiune, a prezentat, de asemenea, un raport pe această temă. 

A fost discutată, de asemenea, situaţia din Balcani: bilanţul recentelor alegeri legislative din Muntenegru şi analiza procesului de stabilizare a situaţiei în regiune.

4. Alegeri în cadrul Comisiei ONU pentru drepturile omului 

 

Statele Unite şi-au pierdut, la 3 mai a.c, locul în Comisia ONU pentru drepturile omului, al cărui sediu este la Geneva, în urma unui vot considerat surprinzător. Statele Unite au făcut, până acum, în mod tradiţional parte din această Comisie. 

Pentru cele trei locuri care revin grupului statelor occidentale pentru un mandat de trei ani, cei 54 de membri ai Consiliului Economic şi Social (ECOSOC) au ales Franţa, Austria şi Suedia. Franţa a obţinut acest loc cu un scor rareori egalat (52 de voturi “pentru” din totalul de 53 de votanţi), Austria a obţinut 41 de voturi, iar Suedia 32. Statele Unite au obţinut numai 29 de voturi.

“Franţa regretă pierderea de către SUA a unui loc în cadrul Comisiei pentru Drepturile Omului a Naţiunilor Unite, din care a făcut parte neîntrerupt din 1947”, a declarat, la Paris, purtătorul de cuvânt al Ministerului de Externe francez, François Rivasseau. “Scorul excepţional obţinut de Franţa este o dovadă a recunoaşterii activităţii acestei ţări în domeniul drepturilor omului”, a subliniat François Rivasseau.

Salutând alegerea ţării sale în cadrul comisiei, ambasadorul Franţei la ONU, Jean-David Levitte, şi-a exprimat satisfacţia în legătură cu “recordul absolut” în materie de voturi obţinute de ţara sa, apreciind că acest rezultat reflectă aprecierea de care se bucură “politica de dialog şi cooperare” promovată de Franţa. 

*

Statele Unite ale Americii au deplâns faptul că şi-au pierdut locul în Comisia ONU pentru Drepturile Omului, apreciind că acest organism va fi mai puţin puternic pe viitor. 

“Suntem extrem de dezamăgiţi şi continuăm să credem că această comisie reprezintă un forum important de discuţii privind drepturile omului”, a afirmat purtătoarea de cuvânt a Departamentului de Stat al SUA, Susan Pittman, adăugând: “Din păcate, ea nu va mai fi o instituţie la fel de puternică fără prezenţa SUA”. 

În schimb, Cuba, ţară care a fost adesea ţinta unor rezoluţii critice ale Comisiei, introduse la iniţiativa SUA, nu şi-a ascuns satisfacţia în legătură cu această evoluţie neaşteptată. “SUA şi-au pierdut locul în Comisia ONU pentru Drepturile Omului din cauza aroganţei lor”, apreciază, într-un comunicat, MAE de la Havana, adăugând că “această înfrângere este expresia clară a respingerii de către comunitatea internaţională a metodelor coercitive adoptate de SUA împotriva altor ţări”. 

China, care de curând a evitat, printr-un artificiu procedural, votarea de către Comisie a unei rezoluţii propuse de SUA în care era criticată situaţia drepturilor omului în această ţară, a apreciat că americanii şi-au pierdut locul din cauza faptului că “au subminat atmosfera de dialog”. Agenţia de presă chineză Xinhua apreciază că pierderea de către SUA a locului în cadrul comisiei este rezultatul “respingerii ferme a încercărilor americanilor de a utiliza drepturile omului ca pe un mijloc de a-şi promova în continuare politica hegemonică şi de forţă în lume”. 

O critică împotriva SUA a venit chiar din partea organizaţiei americane de apărare a drepturilor omului “Human Rights Watch”, care a apreciat, într-un comunicat, că “în ultimii ani, SUA nu au sprijinit iniţiativele importante ale comisiei ONU, situându-se fie pe o poziţie izolată, fie de cealaltă parte a baricadei în problemele arzătoare”. 

Austria, ţară condusă din februarie 2000 de un guvern de coaliţie din care face parte şi Partidul Libertăţii, considerat de extremă dreaptă, a fost supusă unui “embargo” pe parcursul anului 2000 de cei 14 parteneri ai săi din Uniunea Europeană, în schimb, anul acesta, se numără printre cele trei state care reprezintă în comisie grupul ţărilor occidentale. 

 

 

 

5. Noi reglementări referitoare la accesul la documente ale Parlamentului European

 

Parlamentul European a aprobat, la 3 mai a.c., reglementările referitoare la accesul public la documente oficiale ale instituţiilor europene, care prevăd restricţii în special pentru documentele secrete din domeniul apărării. 

Acest text a fost convenit, în luna aprilie, în urma unui acord încheiat cu greu între Consiliul de miniştri al Uniunii Europene, Parlamentul European şi Comisia Europeană, după luni de negocieri între partizanii transparenţei totale şi partizanii unei anumite confidenţialităţi. 

Reglementarea prevede ca documentele aşa-zis “sensibile”, cum sunt cele clasate “secret de apărare”, să nu fie excluse a priori din domeniul de acces al publicului, dar să beneficieze de un regim special. Sunt considerate “sensibile” documentele în care este vorba, de exemplu, despre securitatea publică, relaţiile internaţionale, apărare sau politica economică şi monetară a Uniunii Europene şi a statelor membre. “Un singur ansamblu de reguli va reglementa de acum accesul publicului la documentele deţinute de Parlamentul European, Comisie şi Consiliu”, au subliniat oficialii Comisiei Europene, care şi-au exprimat satisfacţia faţă de adoptarea textului de către eurodeputaţi. 

“În principiu, toate documentele ar urma să fie accesibile şi orice refuz de a autoriza accesul la un document va trebui justificat de către instituţia respectivă”, a explicat un oficial al Parlamentului european. “Fixarea unor reguli clare referitoare la accesul cetăţenilor la documente este esenţial nu numai pentru buna funcţionare a instituţiilor europene, ci şi pentru întărirea legitimităţii democratice a instituţiilor”, a apreciat Michel Barnier, comisarul european care se ocupă de reforma instituţională. 

Noile reglementări se vor adăuga regulilor naţionale aflate în vigoare referitoare la accesul la documente. 

Printre elementele nou introduse în regulament, textul prevede ca documentele primite de instituţii să facă parte de acum înainte din ansamblul documentelor accesibile. Vechiul regulament se referea numai la documentele emise de instituţii. 

Pentru a facilita accesul la documente şi identificarea documentelor susceptibile să prezinte un interes pentru cetăţeni, instituţiile vor trebui să stabilească un registru al tuturor documentelor. 

Noile reglementări vor intra în vigoare la şase luni după adoptarea lor definitivă. Textul este în prezent în curs de revizuire în cele 11 limbi folosite în Uniunea Europeană.

 

6. Belgia - pregătiri pentru viitoarea preşedinţie semestrială a Uniunii Europene 

 

Premierul belgian, Guy Verhofstadt, a prezentat, la 2 mai a.c., un program deosebit de ambiţios pentru cele şase luni în care, începând de la 1 iulie, preşedinţia Uniunii Europene va reveni ţării sale, program ce conţine o listă de “16 priorităţi” de probleme “cheie”. 

Guy Verhofstadt încearcă să ridice tot mai sus ştacheta conducerii UE şi a promis că, la sfârşitul lui 2001, va face “o comparaţie a ceea ce s-a promis cu ceea ce s-a realizat”. 

Suedia, care asigură în prezent preşedinţia UE, a început deja să fie criticată pentru lipsa de rezultate concrete, cu toate că ea nu şi-a fixat decât trei priorităţi (extindere, locuri de muncă şi mediu). 

Membră fondatoare a Comunităţii Europene, Belgia a înscris printre priorităţile sale dezbaterea privind viitorul UE, aceasta trebuind să se încheie în decembrie 2001, prin “declaraţia de la Laeken” (unde se va organiza summit-ul final al preşedinţiei belgiene). 

În privinţa recentelor propuneri ale cancelarului german Gerhard Schroeder, care preconizează crearea unui adevărat guvern al UE, Guy Verhofstadt a salutat un “proiect de viitor pozitiv”, care, în general, se regăseşte în concepţia belgiană asupra unei Europe cu conotaţie federală. 

Cele 16 priorităţi ale preşedinţiei belgiene sunt: 

- introducerea monedei euro; 

- instituirea de indicatori în calitatea muncii; 

- modernizarea securităţii sociale şi durabilitatea pensiilor; 

- capitolul extern al pachetului fiscal; 

- iniţierea unei politici comune în privinţa imigraţiei şi a acordării azilului; 

- realizarea unităţii europene permanente a magistraţilor: Eurojust; 

- dezvoltare durabilă şi grija pentru o mai bună calitate a vieţii; 

- autoritatea alimentară europeană; 

- brevetul comunitar; 

- hotărârea de a continua procesul de extindere pentru restabilirea identităţii europene; 

- politica europeană de securitate şi apărare; 

- raporturile cu Rusia; 

- situaţia din Africa Centrală; 

- problemele zonei Balcanilor; 

- procesul de pace din Orientul Mijlociu; 

- viitorul Uniunii Europene.

 

7. Probleme recente privind relaţiile militare americano-chineze 

 

Secretarul american al Apărării, Donald Rumsfeld, a anulat, la 2 mai a.c., un ordin de suspendare a relaţiilor militare cu China, pe care tot Pentagonul îl anunţase în urmă cu două zile, din greşeală, a anunţat purtătorul de cuvânt al ministerului. 

“Bruiajul birocratic” a intervenit într-o perioadă de tensiune între SUA şi China în legătură cu accidentul aviatic de la 1 aprilie a.c. care a provocat moartea unui pilot chinez şi reţinerea echipajului avionului spion american implicat în coliziunea cu avionul chinez timp de 11 zile, precum şi cu vânzarea de arme de către Statele Unite către Taiwan. 

O directivă care suprima aceste contacte militare a fost difuzată într-un memorandum intern semnat de un asistent al lui Donald Rumsfeld, Chris Williams, potrivit clarificării venite de la Departamentul Apărării. 

D. Rumsfeld avea, de fapt, intenţia de a ordona reexaminarea şi aprobarea “caz cu caz” a contactelor dintre militarii celor două ţări, a declarat purtătorul de cuvânt principal al Pentagonului, contraamiralul Craig Quigley. “A fost o proastă interpretare a intenţiilor secretarului”, a declarat contraamiralul, precizând că un memorandum intern publicat pe această temă a fost greşit înţeles. 

Acordul privind relaţiile militare chino-americane a expirat la sfârşitul lunii aprilie şi este în curs de reexaminare. Un funcţionar al Pentagonului a declarat că nu pare util să aibă loc acum astfel de contacte militare, în timp ce China încă solicită încetarea zborurilor de supraveghere americane din apropierea ţărmului său, ceea ce SUA refuză. În plus, partea chineză nu a returnat avionul american spion, EP-3 pe care-l reţine de la coliziunea din aprilie. 

Întrerupt de mai multe ori în perioade de criză, programul de cooperare militară se traduce de mai mulţi ani prin vizite ale militarilor în cele două ţări. În acest sens, navele militare acostează în porturi ale celuilalt stat, cum a fost cazul a trei distrugătoare americane în China, chiar înaintea coliziunii de la 1 aprilie. 

Ierarhia militară americană se arată favorabilă acestor contacte, pentru că permit în special tinerilor ofiţeri să se cunoască şi să menţină legături personale când avansează în grad, sistem ce poate evita viitoare incidente provocate de neînţelegeri. 

 

 

 

 

8. Ziua mondială a libertăţii presei 

Cu ocazia sărbătoririi, la 3 mai, a Zilei mondiale a libertăţii presei, Secretarul general al Consiliului Europei, Walter Schwimmer, a cerut, la 2 mai a.c., la Strasbourg, efectuarea unor “anchete amănunţite” referitoare la încălcările cele mai flagrante ale libertăţii presei. 

“Abuzurile cele mai şocante ar trebui să facă obiectul, fără întârziere, al unor anchete aprofundate din partea autorităţilor competente ale ţării unde s-au produs”, a solicitat, într-un comunicat, Walter Schwimmer. 

Secretarul general al Consiliului Europei a calificat, pe de altă parte, drept “inacceptabile”, ingerinţele asupra libertăţii presei - observabile în câteva ţări membre ale Consiliului Europei - de genul “intervenţiei puterilor publice pentru a limita independenţa radiourilor şi televiziunilor publice sau preluarea ocultă a controlului asupra organelor de presă de către grupuri sau consorţii afiliate anumitor forţe politice”. 

Adunarea Parlamentară a Consiliului Europei a refuzat, de curând, să sancţioneze Ucraina pentru gravele sale neajunsuri din domeniul democraţiei şi pentru încălcarea libertăţii presei, aceasta fiind pe lista statelor în care se comit abuzuri la adresa libertăţii presei, listă stabilită de organizaţia “Reporters Sans Frontičres”.

*

Ministerul francez al Afacerilor Externe a reacţionat foarte ferm, la 3 mai a.c., faţă de declaraţiile secretarului general al organizaţiei “Reporters Sans Frontičres” (RSF), Robert Menard, care, într-un interviu acordat cotidianului francez “Liberation”, cu ocazia celui de-al 11-lea an în care se marchează Ziua mondială a libertăţii presei, a pus la îndoială eficacitatea diplomaţilor în timpul luărilor de ostatici ale ziariştilor. “Ministerul Afacerilor Externe, serviciile sale şi ambasadele nu au nevoie să fie insultate de Menard pentru a veni în ajutorul francezilor luaţi ostatici în străinătate, fie că sunt jurnalişti sau nu”, a declarat purtătorul de cuvânt al ministerului, François Rivasseau. 

“Dacă erau mai eficace, s-ar fi văzut”, a declarat responsabilul organizaţiei de apărare a libertăţii presei, referindu-se la diplomaţi. 

RSF şi Ministerul de Externe al Franţei au polemizat, de asemenea, în legătură cu cazul lui Brice Fleutiaux, fotoreporterul francez reţinut ostatic timp de opt luni în Cecenia, care s-a sinucis. “Exercităm o foarte mare presiune, cum am făcut-o, de pildă, asupra Ministerului în afacerea Brice Fleutiaux”, a declarat Robert Ménard. “Ne înmulţim apelurile. Să zicem, facem lobby”, a adăugat el. “Dacă este vorba de Brice Fleutiaux, a cărui dispariţie ne provoacă şi azi multă tristeţe, iniţiativele lui R. Menard au întîrziat eliberarea sa”, a replicat purtătorul de cuvânt al MAE francez. 

*

Libertatea presei din Rusia este permanent ameninţată, a apreciat Uniunea Jurnaliştilor Ruşi, într-un comunicat dat publicităţii cu prilejul Zilei internaţionale a libertăţii presei. 

“Atacurile la adresa libertăţii presei nu numai că sunt mai frecvente, dar ele încearcă să şi acrediteze ideea că există lucruri mai importante decât această libertate”, se arată în comunicat. “Evenimentele recente nu ne permit să privim spre viitor cu prea mult optimism”, se apreciază în continuare, în acelaşi document. Textul aduce, ca ultim şi cel mai elocvent exemplu în acest sens, preluarea controlului asupra canalului independent de televiziune NTV, de către gigantul rus Gazprom, ale cărui acţiuni sunt deţinute majoritar de stat. 

Uniunea Jurnaliştilor din Rusia cheamă opinia publică să reacţioneze la ceea ce ea consideră o ameninţare la adresa tinerei democraţii ruse, libertatea presei fiind considerată “una din condiţiile principale ale dezvoltării societăţii”. 

La rândul său, reprezentantul rus pentru drepturile omului, Oleg Mironov, a declarat, într-un raport anual, ce va fi făcut public în curând, că “drepturile ziariştilor ruşi sunt sistematic încălcate”. Acesta a adăugat că “la ora actuală, nu există nici o regiune în Rusia unde să existe un climat legislativ şi politic favorabil culegerii de informaţie” de către jurnalişti.

 

9. Activitatea nucleară şi structura mondială a armamentului nuclear 

 

În lume există 438 de centrale nucleare în activitate, care furnizează 16% din cererea mondială de electricitate, dar şi 83% din necesarul ţărilor industrializate, a anunţat Agenţia Internaţională a Energiei Atomice (AIEA). 

Franţa, cu 76,3%, se află în fruntea celor zece ţări care beneficiază în cea mai mare măsură de energia nucleară. Ea este urmată de Lituania (73,7%), Belgia (56,8%), Slovacia (53,4%), Ucraina (47,3%), Bulgaria (45%), Ungaria (42,2%), Coreea de Sud (40,7%), Suedia (39%) şi Elveţia (38,2%). 

Europa Occidentală numără 150 de reactoare nucleare, iar numărul lor nu trebuie să varieze în următorii ani, estimează AIEA, care aminteşte că 118 reactoare nucleare nord-americane furnizează 20% din necesarul de electricitate în Statele Unite şi 12% în Canada. 

Orientul Mijlociu şi Asia, unde se află 94 de reactoare, s-au angajat pentru o dezvoltare hotărâtă a energiei nucleare, mai ales în China, India, Coreea de Sud şi Japonia, conform AIEA. 

Şase centrale au fost conectate la reţea în 2000, dintre care trei în India, una în Pakistan, una în Brazilia şi una în Republica Cehă. Un total de 31 de reactoare nucleare sunt în curs de construcţie, dintre care două în Japonia şi unul în China.

*

În scopul atenuării efectelor măsurilor luate de SUA privind amplasarea scutului antirachetă şi încercărilor de a declara, astfel, caduc tratatul antibalistic (ABM) ruso-american din 1972, care vizează controlul armamentului nuclear, preşedintele George W. Bush s-a declarat în favoarea unei reduceri unilaterale a arsenalului SUA “până la cel mai mic număr de arme nucleare necesare securităţii naţionale şi îndeplinirii obligaţiilor faţă de aliaţii noştri”. 

În lumina ultimelor evoluţii, mass-media internaţională a considerat interesant să prezinte o radiografie a armamentului nuclear existent astăzi în lume, pornind de la constatarea că aşa-zisul club nuclear alcătuit din cele cinci state – SUA, Rusia, China, Franţa, Marea Britanie - recunoscute oficial ca posesoare de asemenea armament dispune de un potenţial în măsură să distrugă lumea nu o dată, ci de mai multe ori.

Aceasta, în ciuda faptului că au trecut peste 30 de ani de la încheierea tratatului de neproliferare a armelor nucleare (NPT), document semnat de 187 de state, cu excepţia Cubei, Israelului, Indiei şi Pakistanului. Documentul obligă cele cinci puteri nucleare să nu transfere tehnologia nucleară altor state, iar statele nenucleare se obligă să nu dobândească capacităţi nucleare. Pe de altă parte, cele cinci puteri nucleare se angajează să acţioneze în direcţia eliminării stocurilor pe care le posedă. În baza tratatelor START I şi START II, SUA şi fosta URSS şi-au redus numărul de focoase nucleare, dar ceea ce s-a pierdut cantitativ s-a câştigat calitativ (sporirea puterii de distrugere la un volum mai mic al dispozitivelor respective), încât nu se poate vorbi de diminuarea pericolului distrugerii nucleare şi, cu atât mai puţin, de dispariţia acestuia. “Cei cinci” au mai semnat, alături de alte state, şi tratatul cuprinzător de interzicerea experienţelor nucleare (CTBT), dar pentru ţările care dispun de tehnologie ultramodernă nici nu mai e nevoie de asemenea experienţe, ele putând fi perfect simulate în condiţii de laborator.

Clubul “celor cinci”

Potrivit BBC, un tablou al capacităţilor nucleare ale “celor cinci” se prezintă astfel:

- SUA. Au efectuat prima experienţă nucleară în 1945, numărul total al acestora depăşind 1.030. Dispun de aproximativ 12.070 focoase nucleare. Raza de acţiune maximă a rachetelor purtătoare, circa 12.000 km.

- RUSIA. A efectuat prima experienţă nucleară în 1949, numărul total al acestor experienţe ridicându-se la 715. Dispune de aproximativ 28240 focoase nucleare, dar aproximativ 18.000 dintre acestea urmează să fie dezmembrate. Raza maximă de acţiune a rachetelor purtătoare, circa 10.000 km.

- CHINA. Prima experienţă nucleară efectuată în 1964, numărul total ridicându-se la 45. Dispune de aproximativ 425 focoase nucleare. Raza maximă a rachetelor purtătoare, circa 10.000 km. 

- MAREA BRITANIE. Prima experierţă nucleară efectuată în 1952, numărul total al experienţelor ridicându-se la 45. Arsenalul de care dispune cuprinde aproximativ 400 focoase. Raza maximă de acţiune a rachetelor purtătoare, circa 11.000 km. 

- FRANŢA. Prima experienţă efectuată în 1960. Dispune de aproximativ 510 focoase nucleare. Raza maximă de acţiune a rachetelor purtătoare, circa 4.900 km.

Noi state nucleare 

- INDIA şi PAKISTANUL au procedat, în 1998, la experimentarea unor dispozitive nucleare, declarându-se puteri nucleare. Întrucât, spre deosebire de cele cinci puteri nucleare “originare”, ele nu au semnat nici tratatul de neproliferare, nici tratatul de interzicere a experienţelor, nu sunt considerate de “cei cinci” state nucleare recunoscute oficial.

- ISRAELUL posedă, de asemenea, arsenal nuclear, dar nu a recunoscut acest lucru niciodată şi nici nu au fost detectate experienţe cu această armă. Arsenalul său este evaluat la 200 focoase, iar raza de acţiune a rachetelor purtătoare, la circa 1.400 km.

Numărul focoaselor nucleare posedate de INDIA este estimat între 60 şi 250, iar raza de acţiune a rachetelor purtătoare între 2200 şi 3000 km, în vreme ce PAKISTANUL posedă între 10 şi 15 focoase, iar raza de acţiune a rachetelor purtătoare se cifrează între 2.200 şi 2.700 km. 

Ţări considerate ca aspirante la statutul de puteri nucleare

Aceste ţări au semnat, toate, tratatul de neproliferare, dar sunt bănuite că depun în secret eforturi pentru a dezvolta arsenale nucleare proprii:

- COREEA DE NORD. Ar putea dispune de 2 focoase nucleare. Potrivit acordului încheiat în 1994 cu SUA, activitatea centrului de cercetări nucleare de la Yongbyon a fost “îngheţată”. Raza de acţiune a rachetelor sale purtătoare este între 900 şi 1.350 km.

- IRANUL. Se presupune că, în decurs de 5 până la 10 ani, ar putea produce o bombă nucleară. Rachetele purtătoare pe care le posedă au o rază de acţiune de 450 km.

- IRAKUL. Înainte de izbucnirea războiului din Golf, în 1991, mai avea nevoie doar de doi ani pentru a produce o bombă nucleară. Raza de acţiune a rachetelor pe care le posedă: 630 km.

- LIBIA. În ciuda eforturilor depuse pentru a obţine arme şi tehnologie nucleară, a făcut puţine progrese în această direţie. Rază de acţiune a rachetelor: 285 km.

